“กพท.” ขยายเวลาปิดสนามบินภูเก็ตอีก 15 วัน หลังยอดติดเชื้อสูงอันดับ 2 ของไทย
"กพท." ขยายเวลาปิดสนามบินภูเก็ตอีก 15 วัน หลังยอดติดเชื้อสูงอันดับ 2 ของไทย
30 เม.ย. 2563

นายจุฬา สุขมานพ ผู้อำนวยการสำนักงานการบินพลเรือนแห่งประเทศไทย (กพท.) ได้ออกประกาศคำสั่งสำนักงานการบินพลเรือนแห่งประเทศไทยที่ 103/2563 เรื่องการระงับการดำเนินงานของสนามบินภูเก็ต ระบุว่า ผู้ว่าราชการจังหวัดภูเก็ตในฐานะผู้กำกับการบริหารราชการในสถานการณ์ฉุกเฉินในเขตพื้นที่จังหวัดภูเก็ต โดยความเห็นชอบของคณะกรรมการโรคติดต่อจังหวัดภูเก็ต ในคราวการประชุม ครั้งที่ 24/2563 เมื่อวันที่ 29 เมษายน 2563 ได้ประสานขอให้สำนักงานการบินพลเรือนแห่งประเทศไทยพิจารณาขยายระยะเวลาการระงับการดำเนินงานของสนามบินภูเก็ตออกไปอีก 15 วัน  ตั้งแต่วันที่ 1 พฤษภาคม 2563 เวลา 00.01 น. จนถึงวันที่ 15 พฤษภาคม 2563 เวลา 23.59 น. หรือจนกว่าจะมีคำสั่งเปลี่ยนแปลง จากเดิมที่จะสิ้นสุดวันที่ 30 เมษายน 2563
ทั้งนี้เนื่องจากสถานการณ์การติดเชื้อและการแพร่ระบาดของโรคติดเชื่อไวรัสโคโรนา 2019 (โควิด-19) ในพื้นที่จังหวัดภูเก็ตยังคงมีจำนวนผู้ติดเชื้อเป็นลำดับ 2 ของประเทศ และมีอัตราการติดเชื้อสูงที่สุดในประเทศไทย ถึงแม้การระบาดของโรคจะมีแนวโน้มลดลง แต่ยังพบว่ามีการติดเชื้ออย่างต่อเนื่องทุกวันในหลายพื้นที่ของจังหงัด ทำให้ยังมีการคัดกรอง ค้นหา เฝ้าระวัง ควบคุมโรคและรักษาพยาบาล ซึ่งส่งผลให้จังหวัดภูเก็ตมีความจำเป็นอย่างยิ่ง ในการควบคุมช่องทางการเดินทางเข้า-ออก เพื่อลดการแพร่ระบาดของโรคดังกล่าว